Drie vas oor wrede piksteel-aanvalFred Barnard. Foto: Facebook Kapt. Livhuhani Hani, woordvoerder van die polisie, het gesê polisiebeamptes van Viljoensdrif het die drie verdagtes Dinsdagaand in ŉ informele nedersetting naby die FW de Klerk-brug in Vereeniging in hegtenis geneem. Van die items wat tydens die aanval gesteel is, is in hul besit gevind. Maroela Media het vroeër berig Fred Barnard (52) is dood nadat hy, sy vriendin, Anna, en nog ŉ egpaar, André (54) en Barbara (47) Fourie, by die kampterrein oorval en aangerand is. André het ná die aanval aan Maroela Media vertel hoe drie rowers met klapmusse hulle oorrompel en vermoedelik met pikstele geslaan het. Barnard het skedelbreuk en ernstige bloeding op sy brein opgedoen en is twee dae later in die hospitaal oorlede. Anna het gelukkig slegs geringe beserings opgedoen, terwyl André en Barbara steeds in ŉ hospitaal in Alberton behandel word. André het vanuit die hospitaal telefonies aan Maroela Media gesê hy is baie bly oor die inhegtenisnemings. “Ek is nog so geskok oor my vriend se dood. Hierdie mense het net gekom en ŉ mens se lewe gevat, sommer vir ŉ paar goed. Ek is baie, baie bly hulle is vasgetrek.” Volgens Hani is daar ŉ moontlikheid dat nog roofsake wat langs die Vaalrivier plaasgevind het deur die inhegtenisneming van die drie verdagtes opgelos kan word, aangesien ID-dokumente van mense wat nie by hierdie rooftog betrokke was nie ook in die verdagtes se besit gevind is. Die verdagtes, tussen 19 en 39 jaar oud, sal binnekort in die Sasolburg-landdroshof verskyn.